KIRJALLINEN KYSYMYS E-4098/00 esittäjä(t): Toine Manders (ELDR) komissiolle. Rajat ylittävän palvelujen tarjonnan oikeudellinen kehys.



Virallinen lehti nro 187 E , 03/07/2001 s. 0133 - 0133



KIRJALLINEN KYSYMYS E-4098/00 esittäjä(t): Toine Manders (ELDR) komissiolle (10. tammikuuta 2001) Aihe: Rajat ylittävän palvelujen tarjonnan oikeudellinen kehys Yhä useammin tarvitaan rajat ylittäviä toimia. Hälytyspalvelujen (poliisi, palolaitos, ambulanssi) lisäksi myös paikallishallinto toimii käytännössä yhteistyössä. Usein tämä tapahtuu ilman oikeusperustaa, mistä voi aiheutua turhia ongelmia. Raja-alueiden paikallistason hallintoviranomaiset, työntekijät ja yritykset ovat useasti kääntyneet tässä asiassa kysymyksen esittäjän puoleen. Kysymyksen esittäjä on tietenkin tietoinen, että tällaisista asioista voidaan sopia kahdenvälisillä sopimuksilla. Monet maat käyvät kuitenkin asiasta jatkuvaa köydenvetoa. Tästä syystä kysymyksen esittäjä katsoo, että sisämarkkinoiden toiminta tehostuu, jos yhteisön tasolla luodaan oikeudellinen kehys, joka tekee rajat ylittävän palvelujen tarjonnan, työnteon ja yrittämisen helpommaksi. Onko asianomaista yhteisön oikeudellista kehystä mahdollista laatia sisämarkkinoiden tehostamiseksi? Jos näin on, onko komissio valmis tällaisen kehyksen laatimiseen ja missä ajassa? Frederik Bolkesteinin komission puolesta antama vastaus (5. maaliskuuta 2001) Komissio on äskettäin hyväksynyt uuden strategian palvelujen sisämarkkinoiden toimivuuden parantamiseksi(1). Tässä tiedonannossa, jota Euroopan päättäjät Euroopan neuvoston Lissabonin kokouksessa pyysivät, luodaan kaksivuotinen, kaksivaiheinen suunnitelma, jolla on tarkoitus parantaa huomattavasti rajatylittävää palvelujen tarjontaa yhteisössä. Euroopan yhteisön lainsäädännöstä löytyy runsaasti sääntöjä, jotka on kehitetty silloin, kun palvelujen rajatylittävä tarjonta oli luonnostaan vaikeampaa. Tiedon, viestinnän ja kuljetusten kustannusten aleneminen on teknisesti mahdollistanut palvelujen rajat- ylittävän kilpailun. Yhteisön sääntöjen ja toimintatapojen tulisi jo heijastaa näitä uusia mahdollisuuksia. Tämänhetkiset säännöt rajoittavat valinnanvapautta ja nostavat yksityisten ja liikeasiakkaiden maksamia hintoja. Tämä heikentää yhteisön taloudellista valmiutta luoda työpaikkoja ja aikaansaada kasvua. Palvelujen sisämarkkinastrategiassa otetaan huomioon palveluelinkeinojen nopeasti muuttuva luonne. Tästä syystä siinä pyritään täydentämään tämänhetkistä palvelujen sektorikohtaista lähestymistapaa uudella horisontaalisella toimintatavalla. Jälkimmäisen tulisi luoda yleiset toimintaedellytykset palvelujen rajatylittävälle tarjonnalle, riippumatta siitä, millä sektorilla kukin yritys toimii. Mainittu yhdistelmä sektorikohtaista ja horisontaalista lähestymistapaa ilmenee strategian liitteenä olevasta toimenpide-aikataulusta. Vuoden 2001 osalta strategiassa keskitytään useiden aloitteiden vauhdittamiseen erityisaloilla (kuten televiestinnässä, tutkintojen vastavuoroisessa tunnnustamisessa ja markkinoinnissa). Vuonna 2002 komissio ilmoittaa jäsenvaltioille, mitä esteitä niiden tulisi poistaa yksipuolisesti, ja antaa lakiehdotuksen, joka tähtää yhdenmukaisten sääntöjen luomiseen palvelujen tarjonnalle (silloin kun se on ehdottoman välttämätöntä), sekä määrittelee kaikki ne palvelutoimet, joihin jäsenvaltioiden on sovellettava kansallisten sääntöjen keskinäistä tunnustamista. (1) KOM(2000) 888 lopullinen.